 NA VITALIS KIMUTAI IDADI ya waliofariki kufuatia ajali iliyotokea eneo la Londiani katika makutano ya barabara ya kuelekea Muhoroni imepanda na kufika watu 49, amesema Waziri wa Uchukuzi, Barabara na Miundomsingi Kipchumba Murkomen akiwa katika eneo la mkasa leo Jumamosi. “Ninapeana ujumbe wa pole kwa familia na marafiki waliowapoteza wapendwa wao… Hapa Londiani Junction… hii ajali ingeepukika kama tungekuwa tumeondoa masoko yote kwa barabara,” amesema waziri Murkomen. Ajali hiyo ilitokea Ijumaa usiku wakati lori la trela lilipoteza mwelekeo na kugonga magari kadhaa, pikipiki na hata wauzaji wa bidhaa, hasa wachuuzi na wachomaji wa mahindi kando ya barabara kuu. Jana Ijumaa, Mshirikishi wa eneo la Rift Valley Dkt Abdi Hassan alifika katika eneo la ajali akahutubia wanahabari ambapo alisema waliokuwa wamethibitishwa kufariki wakati huo walikuwa watu 48. “Idadi ya magari yaliyohusika katika ajali hiyo ni tisa. Miili miwili, idadi hii ikiwa sehemu ya watu 48 walioangamia, imenasa kwenye mabaki ya magari na itaondolewa sehemu ya ajali kwa kutumia kreni,” akasema Dkt Hassan.  You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  